《滩石八阵图行》
宋代·王刚中

我生孔明后，相望九百载。
我想孔明贤，巍然伊吕配。
奇谋勇略夸雄师，大节英风盖当代。
木牛流马何足言，八阵遗踪千古在。
我行已度瞿唐门，长滩石垒差参分。
洪纤高下尺寸等，犹有当年节制存。
四头八尾触处首，敌冲中央两皆救。
握奇如枢运无穷。七纵七擒仍敢攻。
规模黄帝已垂文，后来得者惟将军。
唐宗李靖拾遗意，乐舞旛表徒缤纷。
长江之上石蟠结，江波汹涌石不灭。
使君何事遽划除，一夜风雷吼天阙。
明朝仍旧石纵横，神物护持人已惊。
向来守蜀用此法，谁知石垒真金城。
嗟乎孔明遇不遇，遇则刘公恢大度。
国险地狭民力微，法出万全势未具。
嗟乎孔明以此用於吴，长江内固魏可图。
嗟乎孔明以此用於魏，扫平三分归一篲。
祗应应所遇势不同，势既不同功亦异。
嗟乎孔明之心如石坚，欲扶汉室还中原。
事之不就则天耳，安肯俯首从曹袁。
嗟乎孔明如生石不老，后世用兵无草草。
忽然变作六花看，便失本真难按考。
请观叠石韬机筹，江流东去自悠悠。
英豪得此石外指，长与君王靖边垒。

作者简介：（1103—1165）宋饶州乐平人，字时亨。高宗绍兴十五年进士。忤秦桧，授洪州教授。桧死，迁中书舍人，言御敌必先自治。出知成都府，检身以法，驭吏恩威并行。孝宗朝累官同知枢密院事，反对和议，力主战守。卒谥恭简。有《易说》、《春秋通义》、《经史辨疑》、《汉唐史评》、《唐史要览》、《东溪集》、《应斋笔录》等。